ได้มีโอกาสแวะไปชิมอาหารอร่อยที่ ร้านอากาเว่ หรือฟูมุ่ยกี่ 2 ตั้งอยู่ในปากทางเข้าช่อง 9 อสมท. ตรงพระราม 9 ค่ะ ได้ยินมาว่าสาขาแรกนี่เปิดมายาวนานมาก แต่ยังไม่เคยไปลองขิม 

ร้านนี้ก็จะขายอาหารจีนสไตล์ฝรั่ง ไปกัน 3 คน แต่สั่งมาหลายอย่างมาก ภาพรวมนับว่าอร่อยแทบทุกอย่างค่ะ อยากให้เพื่อนๆไปลองชิม

ไปถึงตอนเกือบบ่าย 2 คนไม่ค่อยมีแล้วค่ะ แต่เล็กถามพี่ที่ทำงาน เค้าก็บอกว่าปกติมาคนก็ไม่ค่อยเยอะ จะเยอะช่วงเย็นๆ บรรยากาศในร้านดูเก่าแก่ มืดๆ ให้ความรู้สึกเหมือนดูหนังจีนสมัยก่อน

เมนูที่ได้ลองชิมนะคะ

1.กะเพาะปลาผัดปูแห้ง 100 บาท
จานนี้อร่อยมาก ผัดมาหอมรสกำลังดี ให้กะเพาะปลามาเยอะดีค่ะ แต่ปูน้อย จานนี้ผ่านค่ะ

2.ไก่อบเหล้าแดง 120 บาท
น้ำซอสหอม รสชาติ กลมกล่อม เข้มข้นมาก แต่ไม่เลี่ยนจนเกินไป ไก่ทำมาได้นุ่ม อร่อยค่ะ

3.ปูจ๋า 100 บาท
อร่อยอ่ะ มันเหมือนมีไข่เจียวฟูอยู่ด้านบน และมีปูนิ่มๆอยู่ด้านล่าง รสชาติดีเลยค่ะแต่จานนี้มันมาก กัดทีน้ำมันเยิ้มเลย

4. ห่อหมกทะเล 190 บาท
จานนี้แนะนำว่ามาต้องสั่ง ข้างในเปิดมาก็จะมีปลา กุ้งปลาหมึก สดใช้ได้เลยค่ะ รสชาติมันกลมกล่อม กินแล้วกินอีก เนื้อสัมผัสมันจะนุ่มๆละมุน ไม่เหมือน ห่อหมกที่เคยกินแฮะ กินคนเดียวเกือบหมด

5. พอร์คชอบ 130 บาท
หมูมันเหนียวไปหน่อย น้ำราดรสมันจืดๆ งงๆ ไม่ค่อยหอม รสชาติไม่เด่น จานนี้ไม่ถูกปากค่ะ สรุปจานนี้เหลือค่ะ

6.ขนมปังสังขยามาซักหน่อย ชุดเล็ก 36 บาท
ขนมปังนุ่ม เหนียวชอบมากแบบนี้ แต่เนื้อสังขยามันแปลกๆดีค่ะ ไม่เคยทานแบบนี้ มันจะออกฝาดๆแบบเนื้อเหมือนไข่ๆ เหมือนสังขยาที่ใส่ฟักทองนึ่ง รสและกลิ่นใบเตยเข้มและชัดมาก จะบอกว่าอร่อยก็อร่อย แต่ถ้าคนไม่ชอบก็ไม่ชอบไปเลย คหสต ชอบแบบขนมปังสยาที่ขายทั่วไปที่เนื้อละมุน แบบนมๆมากกว่า

สรุปนะคะ
รสชาติ: เท่าที่สั่งรวมๆถือว่าอร่อยเลยค่ะ กลมกล่อม กินแล้วเจริญอาหาร และอยากกลับมาทานอีก แต่ที่ไม่ค่อยถูกใจก็คงจะเป็น พอร์คชอบ ที่ยังรู้สึกว่าไม่โดดเด่น
คุณภาพ: อาหารปรุงสดใหม่ อาหารทะเลสดใช้ได้ ปริมาณกำลังดี ไม่มีปัญหาอะไร
ราคา: ไม่ถูกไม่แพง ถ้าเทียบกับรสชาติ ถือว่าสมเหตุผลค่ะ
การบริการ: พนักงานให้ความเอาใจใส่ดี และอาหารมาไวค่ะ